Die Kaapse rooibaars of vals jakopewer (Sebastes capensis) is 'n seevis wat deel uitmaak van die familie Sebastidae. Dit word slegs aangetref in die waters van die weskus van Suid-Afrika, Tristan da Cunha en die suide van Suid-Amerika. S. capensis leef op dieptes van 20 tot 275 meter. Die spesies is oorspronklik beskryf deur Gmelin in 1789 as Scorpaena capensis. Dit is later herklassifiseer as Sebastichthys capensis. In 1917 is dit herbeskryf deur Evermann en Radcliffe as Sebastes chamaco. Die spesie se Engelse naam, Jacopever, is afgelei van die pokgemerkte akneevel van 'n ou kaptein. Die Kaapse rooibaars is 'n demersale vis wat 'n maksimum lengte van sowat 37 cm bereik, maar 'n meer normale grootte is ongeveer 30 cm. Die dorsale vin het ongeveer dertien stekels en dertien sagte strale en die anale vin het drie stekels en ses sagte strale. Die algemene kleur van hierdie vis is rooi of bruin, en daar is vyf of ses vaal kolle op die boonste deel van die liggaam. Dit het baie prominente oë. Dit voed hoofsaaklik op garnale.